Leta 1561 je Martial de Loménie, finančni minister pod kraljem Karlom IX. postal lord Versaillesa in z dovoljenjem vzpostavil v njem štiri letne sejme, vsak četrtek pa se je v Versaillu odvijal tržni dan. De Loménie je bil umorjen na šentjernejsko noč 24. avgusta 1572. Njegovo posestvo je leta 1575 zakupil italijanski plemič "Albert de Gondi", ki je prišel iz Firenc skupaj s Katarino de' Medici, bodočo kraljico, ter postal vpliven v francoskem parlamentu. V drugem desetletju 17. stoletja je Gondi večkrat organiziral lovske pohode v bližnje gozdove, na katere je bil povabljen tudi kralj Ludvik XIII. Slednji je leta 1622 postal lastnik manjšega dela gozda za privatno lovišče, dve leti kasneje pa še zemljišča, na katerem si je dal zgraditi manjši lovski dvorec. Leta 1632 je kralj prevzel celotno Gondijevo posestvo, dvorec pa povečal. Njegov naslednik Ludvik XIV. je leta 1661 ob začetku njegove vladavine naročil preoblikovanje dvorca v danes znamenito Versajsko palačo z ogromnim parkom. Po sporazumu v Nijmegnu 1678 se je Ludvik XIV. odločil preseliti celotno oblast iz Pariza v Versailles, kar se je zgodilo 6. maja 1682.